Aprovat el pressupost de la Generalitat de Catalunya i amb ell el de la Secretaria general de la Presidència i de les Comissions de Traspàs de Serveis, s'exigeix un procediment adequat de tramitació de les despeses que comportin els actes oficials, relacions públiques, viatges i altres de naturalesa anàloga.
Primer.- Els consellers de la Generalitat lliuraran a la Secretaria general de la Presidència les propostes de despesa a efectuar amb possible càrrec a l'article 6è, del capítol III, de l'estat A) del Pressupost de la Generalitat de Catalunya per l'exercici de 1978, amb les formalitats prescrites en la norma 3a de l'Ordre de Presidència de 27 de febrer de 1978, que aprova les normes complementàries per l'execució del Pressupost i disposa que les dites propostes de despeses han d'ésser formalitzades per escrit segons el model que s'establirà.
Segon.- Els consellers de la Generalitat, un cop realitzada la despesa, lliuraran a la Secretaria general de la Presidència la pertinent documentació justificativa.
Tercer.- El mateix procediment de proposta i justificació seguiran el vicepresident, designat entre els representants de la Generalitat a la Comissió Mixta Administració de l'Estat-Generalitat, i el secretari de la Comissió Mixta Generalitat-Diputacions, pel que afecta les despeses amb motiu d'actes oficials, relacions públiques, viatges i altres de naturalesa anàloga.
Quart.- Les despeses dels Serveis generals de la Generalitat en ocasió d'actes oficials, relacions públiques, viatges i altres despeses de naturalesa anàloga, que eventualment s'hagin de carregar a l'article 6è, capítol III, estat A) o al capítol IV, estat A), de l'esmentat pressupost, seran presentades amb la signatura del cap del Servei, perquè la proposta sigui elaborada pel secretari general de la Presidència.
Cinquè.- Quan les despeses de l'esmentada naturalesa i càrrec es produeixin en circumstàncies que facin necessaris lliuraments "a justificar", aquests lliuraments es tramitaran a través del Secretari general de la Presidència, prèvia la conformitat del conseller corresponent, o del vicepresident o secretari de cada Comissió Mixta, o seran presentats pel cap del Servei interessat, i sempre d'acord amb la norma 16a de l'Ordre de Presidència de 27 de febrer de 1978, que aprova les normes complementàries per l'execució del Pressupost.
Sisè.- Quan la despesa amb possible càrrec a les esmentades partides del Pressupost s'hagi hagut d'efectuar abans de complir les formalitats establertes, es preveu que no superi les quinze mil pessetes, es tramitaran conjuntament la proposta de despesa i la tramesa de la documentació justificativa d'haver-la efectuat, tot remarcant allò que ordena la norma cinquena de l'Ordre de Presidència de 27 de febrer de 1978, que aprova les normes complementàries per l'execució del Pressupost.
Setè.- Un cop informades pel Secretari general de la Presidència les propostes de despesa, així com la documentació justificativa, passaran al Servei Administratiu-Financer de la Presidència, per a la seva ulterior tramitació.
Fins que no estigui normalitzat l'escrit, al qual fa referència la norma tercera de l'Ordre de Presidència de 27 de febrer de 1978, que aprova les normes complementàries per a l'execució del Pressupost, el dit escrit es limitarà a fer constar:
A)La Conselleria, Comissió Mixta o Servei General que origina la proposta de despesa.
B)El caràcter del lliurament a efectuar: "a justificar", "documentat" o "realitzat".
C)El crèdit pressupostari previst.
G)La signatura del conseller, vicepresident; secretari o cap de Servei, segons que es tracti d'una despesa per a una Conselleria, Comissió Mixta Administració de l'Estat-Generalitat, Comissió Mixta Generalitat-Diputacions o Servei General, respectivament.
Si es tracta d'una despesa documentada o realitzada, s'hi adjuntaran, degudament conformats, els justificants pertinents.